Viru Filmifondi Koostöölepingu lisa

# Viru Filmifondi statuut

**I. Üldsätted**

1. Käesolevate tingimustega sätestatakse Viru Filmifondi tegutsemiskord ja toetuse andmise ning kasutamise tingimused.
2. Viru Filmifondi eesmärgiks on mitmekesistada Ida-Virumaa ettevõtlust, edendada professionaalsete audiovisuaalsete teoste tootmist, tuua Ida-Virumaale investeeringuid, reklaamida Ida-Virumaad Eestis ja välismaal.
3. Viru Filmifondi tööd korraldab SA Ida-Viru Ettevõtluskeskus (IVEK). IVEK korraldab taotluste vastuvõtmist, sh teabe ja taotlusmaterjalide avalikustamist veebilehel, taotluste edastamist Ekspertkomisjonile, tagab Nõukogu töö, sõlmib kaasfinantseerimislepinguid, kontrollib aruandeid ja teeb väljamakseid.
4. Terminid.
	1. **Toetuse taotleja on juriidiline isik, kes**
		1. **omab varasemat professionaalse audiovisuaalse teose tootmise kogemust;**
		2. **on registreeritud Eestis;**
		3. **ei oma taotlemise ajal Eestis riiklike maksude ja sotsiaalmaksete võlgu;**
		4. **taotluse esitamise hetkel on taganud vähemalt 50% filmiprojekti kogumaksumuse rahastusest;**
		5. **kavatseb filmiprojekti realiseerida taotluse esitamisest 18 kuu jooksul.**
	2. Abikõlblikud kulud – kulud, mis on käesoleva statuudi tingimuste kohaselt toetatavad.
	3. Abikõlbmatud kulud – kulud, mis ei ole käesoleva statuudi tingimuste kohaselt toetatavad.
	4. Toetuse saaja – toetuse taotleja, kellega on sõlmitud kaasfinantseerimisleping.
	5. Filmiprojekt – audiovisuaalse teose loomise tegevuste ja vahendite kogum.
	6. Filmiprojekti realiseerimine – filmiprojekti toetatud tegevuste lõpetamine.
	7. Ekspertkomisjon – toetuse taotlusi läbivaatav organ, kes esitab toetuse andmise ettepanekud Nõukogule rahastamisotsuse tegemiseks. Komisjon on kuni kolme liikmeline.
	8. Nõukogu – Viru Filmifondi toetuste andmist ja kasutamist otsustav organ. Nõukogu koosseisu määravad Viru Filmifondi koostöölepingu põhimakset tasuvad partnerid.
5. Toetuse saajatega sõlmitakse kaasfinantseerimislepingud antud toetuse kasutamiseks.

**II Riigiabi**

1. Viru Filmifondi toetus on:
	1. riigiabi konkurentsiseaduse § 30 lõike 1 tähenduses ja selle andmisele ja kasutamisele kohaldub konkurentsiseaduse § 342 ning Euroopa Komisjoni määrus (EL) nr 651/2014 aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks, (grupierandi määrus) ja selle artikkel 54 *Abikavad audiovisuaalsete teoste puhul*;

või

* 1. vähese tähtsusega abi Euroopa Komisjoni määruse (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes, artikli 3 mõistes ja selle kohaldatakse nimetatud määruses ja konkurentsiseaduse § 33 sätestatut.
1. Riigiabi ja vähese tähtsusega abi ei anta taotlejale, kellele Euroopa Komisjoni või Euroopa Kohtu eelneva otsuse alusel, millega abi on tunnistatud ebaseaduslikuks või väärkasutatuks ja ühisturuga kokkusobimatuks, on esitatud seni täitmata korraldus abi tagasi maksta.
2. Riigiabi ja vähese tähtsusega abi ei anta taotlejale, kes on raskustes grupierandi määruse artikli 2 punkti 18  mõistes.
3. Toetuse andmisel järgitakse grupierandi määruse artikli 8 punktides 3 ja 5 sätestatud reegleid.
4. Riigiabi ja vähese tähtsusega abi andmisega seonduvaid dokumente  säilitatakse 10 aastat alates abikava alusel viimase riigiabi või vähese tähtsusega abi andmise päevast.
5. Kui toetust antakse vähese tähtsusega abina,  siis loetakse üheks ettevõtjaks  ettevõtjaid, mis on omavahel seotud  Euroopa Komisjoni määruse (EL) nr 1407/2013  artikli 2 lõike  2 mõistes.  Abi suuruse arvutamisel järgitakse sama määruse artiklis 5 sätestatud kumuleerimisreegleid.
6. Käesoleva statuuti alusel vähese tähtsusega abina antav toetus ei tohi taotlemise aastal ja kahel eelneval majandusaastal vähese tähtsusega abina antud toetusega kokku ületada 200 000 eurot.

**III Kutse taotlemisele**

1. IVEK avaldab veebilehel teabe toetuse taotlemise tingimustest ja antud toetustest. Viru Filmifondi infot avaldatakse võimalusel Eesti Filmi Instituudi veebilehel ja meililoendites ning teistes infokanalites.
2. Taotlemise tingimused on kättesaadavad IVEK-i veebilehel.
3. Toetuste taotlemiseks ei korraldata taotlusvoore, taotlusi võetakse vastu jooksvalt igal aastal **10. veebruarist kuni 31. oktoobrini.** Taotluste vastuvõtmise peatamise korral punkt 20 toodud alusel, avaldatakse vastav teade IVEK veebilehel.

**IV Abikõlblikud ja abikõlbmatud kulud**

1. Teenuse osutajate, kellele tehtud kulud on abikõlblikud, püsiv tegevuskoht peab olema Ida-Viru maakonnas. Nõukogu võib erandkorras, oma äranägemisel lugeda abikõlblikuks ka muude teenuse osutajate kulud, mis tema hinnangul osutuvad Viru Filmifondi eesmärkidele vastavaks.
2. Abikõlblikud kulud on tehtud alates taotluse esitamise kuupäevast ja on otseselt seotud toetatava filmiprojekti realiseerimise järgmiste kuluartiklitega:
	1. hotellid ja muud majutusega seotud teenused;
	2. filmi tootmiseks vajalike seadmete üür;
	3. transporditeenused;
	4. toitlustusteenused (teenusepakkuja poolt osutatud);
	5. filmi tootmiseks ja tootmise ettevalmistamiseks vajalikud ehitusteenused;
	6. turvateenused;
	7. kommunaalteenused ja avalikud teenused;
	8. ruumide üür;
	9. mitmesugused kaubad (näiteks rekvisiidid jne);
	10. filmi tootmisega seotud teenused;
	11. loomingulised teenused (näiteks autorite poolt osutatud teenused);
	12. muud teenused (näiteks tõlkimine, dublaaž, eriefektid, fotograafia, grimm, lavakujunduse loomisega seotud teenused, jne);
	13. haldusteenused (kontoriteenused, personalivalik jne);
	14. produtsendi tasu kuni 7% toetuse abikõlblikest kuludest;
	15. filmitootmisega seotud inimeste tasud (tasu massistseenides osalejatele, näitlejatele jne) koos maksudega kuni 50% toetuse abikõlblikest kuludest.
3. Abikõlbmatud kulud on:
	1. produtsendi tasu, mille suurus ületab 7% toetuse abikõlblikest kuludest;
	2. kulud filmistuudio taristule;
	3. panga teenustasu ja intressid, panga garantiide tasud;
	4. väiksed kuludokumendid poodides (alla 10 eurot);
	5. arveldused sularahaga;
	6. kulud, mis ei ole algselt mõeldud või vajalikud filmiprojekti realiseerimiseks;
	7. muud Nõukogu hinnangul abikõlbmatuks loetud kulud, mis ei ole seotud filmiprojekti realiseerimisega.
4. Kui taotlusest või aruandlusest ilmneb, et ostetavaid kaupu või teenuseid kasutatakse isiklikul otstarbel, siis toetust ei anta.

**V Taotluse esitamine**

1. Taotluse esitamiseks ei ole taotlusvoore. Taotlusi saab esitada igal aastal ajavahemikus

**10. veebruar – 31. oktoober**. Taotluste vastuvõtmist võidakse peatada, kui taotletud on suuremas mahus kui Viru Filmifondi toetuste eelarves olev raha ja taotluste vastuvõtmist võidakse pikendada, kui taotletud on vähem kui Viru Filmifondi toetuste eelarves olev raha. **Taotlus esitatakse elektroonilises vormis digitaalselt allkirjastatult IVEK-i e-posti aadressil.**

1. Taotlused filmiprojektidele, kus taotluse esitamise hetkeks on tootmine lõpetatud ei ole toetatavad.
2. Taotlus sisaldab järgmist:
	1. lihtkirjalikku allkirjastatud avaldust ja selle lisasid
		1. teose sünopsis;
		2. teose stsenaarium ja teose laiendatud stsenaarne kavand (*treatment*);
		3. teose tootmise ajakava;
		4. teose tootmise meeskond koos võtmeisikute (loominguliste) CV-dega;
		5. teose levitamise kava;
		6. ülevaade Ida-Virumaal teostatavatest tegevustest koos ajakavaga;
		7. teave produtsentfirma kohta, sh ülevaade varasematest töödest;
		8. filmiprojekti eelarve ja rahastusplaan;
		9. tagatud rahastust kinnitavad lepingud ja huvikirjad;
		10. muu täiendav teave, mida toetuse taotleja peab vajalikuks lisada;
		11. nimekiri Ida-Virumaa ettevõtetest ja asutustest, kellega kavandatakse kohapealset koostööd teha.
3. Ida-Virumaal tehtavate kulude hinnanguline kokkuvõte vastavalt käesolevates tingimustes toodud abikõlblikele kuludele; kulude hinnang võib filmiprojekti realiseerimise käigus muutuda, aga mitte üle kokku lepitud toetussumma.
4. **Taotlus tuleb esitada eesti keeles, taotlusele lisatud muud dokumendid võivad olla eesti, inglise või vene keeles; taotlus peab olema allkirjastatud taotleja allkirjaõigusliku esindaja poolt.**
5. Kui seoses taotlemisega on vaja hoida ärisaladust või selle osi, peab toetuse taotleja seda taotluses märkima.
6. Toetust ei anta filmiprojektidele, mis õhutavad religioosset viha ja rassismi, kujutavad mõttetut vägivalda või sisaldavad inimväärikust alandavat propagandat.

**VI Taotluste hindamine ja tulemuste avalikustamine**

1. Taotluste hindamisel välditakse huvide konflikti. Taotluste hindamisel on keelatud osaleda isikul, kellel on huvide konflikt või kelle puhul võib tekkida kahtlus tema erapooletuses. Huvide konflikt statuudi tähenduses on olukord, kus taotluse hindajal või või muul isikul, kes on kaasatud taotluse hindamiseks või kes võib muul moel mõjutada taotluse hindamise tulemust, on otseselt või kaudselt majanduslikke või muid isiklikke huvisid, mida võib käsitleda tema erapooletust või sõltumatust kahjustavatena korruptsiooniseaduse § 5, § 7 ja § 11 lg 1 tähenduses.
2. Nõukogu määrab taotluste läbivaatamiseks ja hindamiseks Ekspertkomisjoni.
3. Taotluste läbivaatamise korraldab Ekspertkomisjon kolmes etapis:
	1. esimeses etapis hinnatakse taotluse nõuetele vastavust, vajadusel tehakse ettepanek taotlejale parandada või täiendada taotlust;
	2. teises etapis hinnatakse taotluse sisulist vastavust Viru Filmifondi eesmärkidele;
	3. kolmandas hindamisetapis tehakse kokkuvõte taotlusest ja määratakse taotluse Viru Filmifondi kaasfinantseerimise maksimaalne määr (ettepanek Nõukogule).
4. Taotluse rahuldamise või mitterahuldamise otsuse teeb Nõukogu. Nõukogu määrab ise oma tegevuse protseduurireeglid. Otsused tehakse Nõukogu koosolekutel avaliku hääletuse teel. Taotluse rahuldamiseks on vajalik Nõukogu lihthäälteenamus.
5. Taotluse hindamise käigus on Ekspertkomisjonil ja Nõukogul õigus:
	1. kutsuda kohale toetuse taotleja taotluse esitlemiseks ja küsimustele vastamiseks;
	2. kutsuda kohale eksperte ja muid spetsialiste arvamuse andmiseks.
6. Ekspertkomisjon otsustab taotluse üle mitte hiljem kui 30 tööpäeva jooksul alates terviktaotluse (st koos kõigi muudatuste ja parandustega) esitamisest.
7. Ekspertkomisjon esitab oma ettepaneku Nõukogule kinnitamiseks.
8. Nõukogu otsustab Ekspertkomisjoni hindamistulemuste alusel iga taotluse kohta eraldi, kas see rahuldada või jätta rahuldamata.
9. Nõukogu otsuses taotlus rahuldada märgitakse taotluse Viru Filmifondi kaasfinantseerimise määr. Grupierandiga hõlmatud riigiabi puhul ei tohi toetuse suurus ületada 50% kõigist filmiprojekti abikõlblikest kuludest grupimääruse artikkel 54 lõige 4 punkt b tähenduses. Vähese tähtsusega riigiabi puhul on toetuse suurus maksimaalselt 50% punktis 17 toodud kuludest.
10. Enne kaasfinantseerimislepingu sõlmimist on Nõukogul õigus:
	1. küsida toetuse taotlejalt täiendavat teavet;
	2. muuta taotluses esitatud kulude hinnangut, muutes konkreetsete kuluarktiklite kvalifikatsiooni abikõlblike ja abikõlbmatute kulude vahel;
	3. toetuse taotleja põhjendatud avalduse alusel muuta taotluses esitatud kulude hinnangut, muutmata eraldatava toetuse suurust.
11. Nõukogu otsus taotluse tulemuste kohta avalikustatakse pärast kinnitamist IVEK-i veebilehel.
12. Kaasfinantseerimislepingut ei allkirjastata, kui enne allkirjastamist selgub, et toetuse taotleja on esitanud taotluses teadlikult valeandmeid või taotluste hindamise protsessi käigus üritanud mõjutada otsustamisprotsessi.

**VII Kaasfinantseerimisleping**

1. IVEK allkirjastab taotlejaga kirjaliku kaasfinantseerimislepingu pärast kõigi kehtestatud nõuete täitmist. Enne lepingu allkirjastamist ei ole taotluse rahuldamine Viru Filmifondile ja IVEK-ile siduv.
2. Kaasfinantseerimisleping allkirjastatakse, kui Viru Filmifondi on eraldatud vähemalt toetuse suuruse ulatuses vahendeid. Enne allkirjastamist on Viru Filmifondil õigus vajaduse korral vähendada planeeritava toetussumma suurust vastavalt Viru Filmifondi olemasolevatele rahalistele ressurssidele ja IVEK võib keelduda kaasfinantseerimislepingu allkirjastamisest, kui rahalisi ressursse Viru Filmifondile ei eraldata.
3. Kui olemasolevate rahaliste ressursside hulk on piiratud eelistatakse taotlejaid, kes planeerivad filmiprojekti realiseerimise käigus teha suurimas summas kulutusi Ida-Virumaal.
4. Heakskiitev otsus kaasfinantseerimise kohta kehtib kuni 2 (kaks) kuud pärast Nõukogu kinnitust. Selle perioodi jooksul tuleb kaasfinantseerimisleping allkirjastada. Nimetatud perioodi võib Nõukogu otsusel pikendada, kui taotleja on esitanud IVEK-ile vastava põhjendatud avalduse.
5. Kaasfinantseerimislepinguga kehtestatakse filmiprojekti realiseerimise ajakava, mis ei ole pikem kui rahuldatud taotluses esitatud filmi tootmise ajakava, kuid mitte hiljem kui 31.10.2022, samuti Ida-Virumaal kavandatavad kulutused, Viru Filmifondi maksimaalne kaasfinantseerimise määr ja muud tingimused, mis on filmiprojekti realiseerimisel siduvad.

**VIII Toetuse maksmine**

1. Toetus makstakse välja vastavalt kaasfinantseerimislepingule pärast toetatud filmiprojekti realiseerimist ning IVEK-ile kuluaruande koos kuludokumentide koopiatega esitamist kuni 28 tööpäeva jooksul.
2. IVEK vaatab läbi filmiprojekti realiseerimise aruande, toetuse kasutamise aruande ja filmiprojekti realiseerimise käigus Ida-Virumaal tehtud kulutuste aruande 28 tööpäeva jooksul, kaasates vajadusel eksperte. Hindab kas filmiprojekti realiseerimine, toetuse kasutamine ja Ida-Virumaal tehtud kulutused vastasid kaasfinantseerimislepingule. Seejärel esitab aruanded Nõukogule kinnitamiseks. Nõukogu otsustab aruannete kinnitamise kuni 28 tööpäeva jooksul.
3. Aruannete kinnitamise korral arvutab IVEK toetuse saajale väljamakstava toetussumma suuruse vastavalt kaasfinantseerimise lepingule.
4. IVEK-il on õigus küsida täiendavat teavet ja dokumentaalseid tõendeid, mis tõendaksid filmiprojekti realiseerimise käigus tehtud kulutusi.
5. Kulutuste dokumentaalsed tõendid on järgmiste dokumentide koopiad:
	1. panga kinnitatud maksekorraldused arvete maksmiseks;
	2. arved;
	3. muud raamatupidamise algdokumendid.
6. Toetus makstakse välja 14 tööpäeva jooksul pärast seda, kui Nõukogu on teinud otsuse realiseeritud filmiprojekti vastavuse ja toetuse väljamaksmise kohta.
7. Nõukogul on õigus väljamakstavat toetussummat vähendada, kui:
	1. toetuse saaja esitatud kulutuste dokumentaalsetes tõendites toodud kulud on turuhinnast ebamõistlikult kõrgemad;
	2. toetuse saaja jätab filmiprojekti realiseerimise aruande põhjenduseta ja eelneva teavituseta tähtajaks esitamata.
8. Nõukogul on õigus antud toetust mitte välja maksta, kui toetuse saaja:
	1. on Viru Filmifondi Nõukogu, Ekspertkomisjoni või IVEK-it mis tahes viisil eksitanud;
	2. on jätnud nõutud dokumendid tähtajaks esitamata ning ei ole sellest eelnevalt teavitanud;
	3. on jätnud kulutuste dokumentaalsed tõendid või muud nõutud dokumendid tähtajaks esitamata;
	4. on kasutanud antud toetust mittesihipäraselt.

**IX Toetuse taotleja õigused ja kohustused**

1. Toetuse taotlejal on õigus esitatud taotlus tagasi võtta.
2. Toetuse taotlejal on kohustus tagada taotlusega esitatud teabe õigsus. Valeandmete esitamise korral taotlust ei rahuldata või võib juba väljamakstud toetuse tagasi nõuda.
3. Toetuse taotlejal on kohustus järgida käesolevaid tingimusi ja kaasfinantseerimislepingu tingimusi.
4. Toetuse kasutamisel, kui ostetavate asjade, teenuste maksumus ületab 20 000 eurot ühe teenuse osutaja kohta, tuleb järgida riigihangete seaduse §-i 3 üldpõhimõtteid.
5. Toetuse saajal on kohustus anda teavet filmiprojekti edasise teostuse ja levi kohta.

**X Kontrollimeetmed**

1. IVEK-il on õigus filmiprojekti realiseerimise käigus kaasata eksperte, et hinnata filmiprojekti sisulise realiseerimise vastavust taotluses esitatule ja abikõlblike kulude suuruse vastavust turuhindadele.

**XI Lõppsätted**

1. Pärast kaasfinantseerimislepingu allkirjastamist kohustub toetuse saaja lisama teose alguse ja/või lõputiitritesse Viru Filmifondi nimetuse või logo ning teabe Viru Filmifondi toetuse kohta teosega seotud reklaami- ja müügiedendusmaterjalidesse.
2. Toetuse andjal on õigus saada teose valmimisel kuni 3 (kolm) digitaalset esituskoopiat, filmi fotod, ametliku plakati ja treileri IVEK-ile. IVEK-il on õigus kasutada neid mittekommertsiaalselt oma turundustegevustes Eestis ja teistes riikides.
3. Taotleja annab kaasfinantseerimislepingus IVEKi-le ja Viru Filmifondi partneritele õiguse (lihtlitsentsi) kasutada toetatud teoseid mittekommertsiaalselt oma turundustegevustes Eestis ja teistes riikides.
4. Toetuse andmise ja toetuse maksmise otsust võib vaidlustada kaebuse esitamisega IVEK-ile.